དུས་ཚོད་འདི་དག་གི་རིང་ཕོ་མོའི་བརྩེ་དུང་གི་ཐད་ནས་ཀྱང་ནམ་རྒྱུན་སློབ་དེབ་ཐོག་ནས་ཐོབ་མི་ཐུབ་པའི་རྩ་ཆེ་བའི་སློབ་གསོ་གང་མང་ཞིག་ཐོབ་སོང་།ཉེ་ཆར་མི་མང་པོས་ང་གར་ཡོད་ཚོད་དཔག་དང་།སྦྲང་རྩི་ལྟ་བུའི་འཚོ་བ་ཞིག་རོལ་གྱི་ཡོད་དམ་སྙམ་གྱི་ཡོད་པ་རེད།དོན་དངོས་ཐོག་ངའི་ཉེ་བའི་དུས་ཚོད་མང་ཆེ་བ་དེབ་ཀློག་པ་དང་།བསམ་བཞིག་གི་ཕྱོགས་སུ་བཏང་བ་ཡིན།མ་ཟད།ད་ལྟ་ང་ལ་འདུལ་ཁྲིམས་ཀྱི་བཀག་རྒྱ་མེད་ན་ཡང་།འདོད་སྲེད་དང་།དགའ་བ།བརྩེ་དུང་བཅས་ཀྱི་མག་མོག་གི་གོ་དོན་དང་འབྲེལ་བའི་ཐད་གོ་རྟོགས་དང་ལྟ་ཚུལ་ཁ་གསལ་ཆགས་ཡོད་པས།གལ་ཏེ་ཞེན་མི་ཚོས་ང་རྗེས་དེད་བཏང་ན་ཡང་།དེའི་ཐད་སྔར་ལས་བློ་རིག་བསྒྲིམས་ནས་འཇུག་ལྡོག་བྱེད་ངེས་ཡིན།